VBS-skandaal: Oudburgemeester ook aangekeerTwee verdagtes, onderskeidelik 49 en 52 jaar oud, sal na verwagting Dinsdag in die landdroshof in Thohoyandou verskyn ná hulle Maandag in hegtenis geneem is op aanklag van korrupsie en wanadministrasie. Dit volg ná ŉ intensiewe ondersoek deur die Valke se eenheid wat ernstige korrupsie ondersoek. Die span ondersoek onbehoorlike bestuur van staatsgeld in die Venda Mutual Bank deur die Thulamela- plaaslike munisipaliteit. Die ondersoek het onthul die munisipaliteit het ŉ bedrag van R30 miljoen in VBS belê. Een van die verdagtes is ŉ voormalige burgemeester wat ŉ Jeep Cherokee ter waarde van meer as R638 000 aanvaar het deur ŉ bekende VBS-geldwassery-derdeparty. Die tweede verdagte is ŉ munisipale bestuurder wat die R30 miljoen van die munisipaliteit in VBS belê het – ŉ oortreding van die Wet op Munisipale Finansiële Bestuur. “Ek het aangedui die ondersoek oor munisipaliteit is in ŉ gevorderde stadium,” het Godfrey Lebeya, nasionale hoof van die direktoraat vir prioriteitsmisdaadondersoeke (die Valke), gesê. “Hierdie is nog net die begin. Al die ander sake ontvang die nodige aandag.” Minstens 25 persone is reeds in hegtenis geneem en is reeds in die strafregstelsel. Hulle staan tereg op meer as 100 aanklagte. Nog verdagtes sal na verwagting deur die loop van die ondersoek aangekeer word, omdat sowat 20 munisipaliteite in Limpopo, Noordwes en Gauteng byna R1,6 miljard kwyt is nadat hulle onwettig in die bank belê het.